31989R0424
L 049/18
JURNALUL OFÍCIAL AL UNIUNII EUROPENE
REGULAMENTUL (CEE) NR. 424/89 AL COMISIEI
din 20 februarie 1989
privind clasificarea anumitor mărfuri în Nomenclatura Combinată
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), astfel cum a fost modificat ultima dată prin Regulamentul (CEE) nr. 20/89 (2), în special articolul 9,
întrucât, pentru a asigura aplicarea uniformă a Nomenclaturii Combinate anexate la Regulamentul (CEE) nr. 2658/87 privind clasificarea tarifară a treningurilor (trainings), care sunt articole de îmbrăcăminte prevăzute în textul de la codurile NC 6112 și 6211, este necesară precizarea anumitor caracteristici ale acestora în raport cu alte tipuri de îmbrăcăminte prevăzute de nomenclatura menționată;
întrucât codurile NC 6103, 6104, 6203 și 6204 au în vedere, între altele, costumele definite de notele 3 litera (b) din capitolele 61 și 62;
întrucât treningurile (trainings) se poartă exclusiv sau în principal în cadrul unei activități sportive, spre deosebire de costumele pentru care nu se cere o astfel de condiție în vederea clasificării tarifare;
întrucât termenul de „costum” nu include treningurile (trainings); întrucât este prin urmare indispensabil să se facă o distincție corectă în cadrul Nomenclaturii Combinate între aceste două categorii de îmbrăcăminte;
întrucât treningurile (trainings) se compun din două piese, una fiind destinată acoperirii părții superioare a corpului și cealaltă fiind un pantalon; întrucât costumele se pot compune și ele din piese asemănătoare;
întrucât, atât în treninguri (trainings) cât și în ansambluri, partea destinată acoperirii părții superioare a corpului poate fi deschisă complet sau parțial în partea din față;
întrucât, pe de o parte, trăsăturile comune ale treningurilor (trainings) și costumelor menționate anterior fac dificilă diferențierea corectă în practică între aceste două tipuri de îmbrăcăminte; întrucât, pe de altă parte, treningurile (trainings) au o destinație mai specifică față de aceea a costumelor;
întrucât, în cazul în care componentele treningurilor (trainings) destinate acoperirii părții superioare a corpului prezintă o deschizătură în partea din față, aceasta se închide în general printr-un fermoar; întrucât este necesar să se prevadă că hainele respective pot prezenta și alte sisteme de închidere; întrucât aceste sisteme de închidere nu trebuie să fie totuși de așa natură încât să ducă la pierderea caracterului esențial al treningurilor (trainings); întrucât, din acest motiv, atunci când respectivele componente prezintă o deschidere completă în partea din față, este necesar ca aceste sisteme de închidere să fie limitate, în afară de sistemul cu fermoar, la capse sau la sistemul de tip „velcro”; întrucât, în cazul în care această deschidere este parțială, ea se poate închide, în anumite condiții, și cu orice fel de nasturi;
întrucât măsurile prevăzute de prezentul regulament sunt conforme cu avizul Comitetului pentru Nomenclatură,
ADOPTĂ PREZENTUL REGULAMENT:
Articolul 1
Pentru clasificarea la codurile NC 6112 și 6211 a treningurilor (trainings) care prezintă o deschizătură completă în partea din față a hainei care acoperă partea superioară a corpului, aceasta trebuie să aibă un sistem de închidere cu fermoar, cu capse sau de tip „velcro”.
În cazul în care deschizătura din față este parțială, ea poate fi închisă și cu orice tip de nasturi, cu condiția ca lungimea deschizăturii să nu depășească o treime din lungimea hainei, măsurată pornind de la răscroiala gâtului.
Articolul 2
Prezentul regulament intră în vigoare la 15 martie 1989.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 februarie 1989.